ભારતમાં એમેઝોનની ચોંકાવનારી સફળતાએ બીજી કંપનીઓ અને વેપારીઓને ઈ-કોમર્સમાં ઝંપલાવવાની પ્રેરણા આપી છે. એટલું યાદ રાખવું જરૃરી છે કે જ્યાં પૈસો છે ત્યાં પ્રેરણા છે. પાંચ વર્ષ પૂરા કરવાની સાથે એમેઝોન હવે નવા મુકામ સર કરી રહી છે. હવે તેણે હિન્દીમાં મોબાઈલ વર્ઝનની વેબસાઈટ વહેતી મૂકી છે. જોકે આ સાઈટ માત્ર એન્ડ્રોઈડ આધારિત મોબાઈલ ફોન માટે છે. એમેઝોનના ભારતના બોસ અમિત અગ્રવાલ કહે છે કે ભારત ખૂબ ઝડપથી ડિજિટાઈઝેશનની દુનિયામાં આગળ વધી રહ્યું છે અને તેમાં અમે મહત્ત્વના સ્થાને છીએ તેનો અમને રોમાંચક હર્ષ છે. આ શબ્દો એમણે દાવોસ ખાતે વલર્ડ ઈકોનોમિક ફોરમની બેઠક વખતે ઉચ્ચાર્યા હતા.